ROZHODNUTIE KOMISIE
z 9. februára 2005,
ktorým sa mení a dopĺňa rozhodnutie 2004/292/ES o zavedení systému TRACES a o zmene rozhodnutia 92/486/EHS
(oznámené pod číslom dokumentu K(2005) 279)
(Text s významom pre EHP)
(2005/123/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vo vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1), a najmä na jej článok 20 ods. 3,
so zreteľom na rozhodnutie Rady 92/438/EHS z 13. júla 1992 o počítačovej automatizácii veterinárnych konaní pri dovoze (projekt Shift), ktorým sa menia a dopĺňajú smernice 90/675/EHS, 91/496/EHS, 91/628/EHS a rozhodnutie 90/424/EHS a ktorým sa ruší rozhodnutie 88/192/EHS (2), a najmä na jeho článok 12,
keďže:
(1)
Rozhodnutie Komisie 2003/24/ES z 30. decembra 2003 o vývoji integrovaného počítačového veterinárneho systému (3) stanovuje zavedenie systému TRACES.
(2)
Integrácia všetkých informácií obsiahnutých v spoločných veterinárnych vstupných dokumentov pre produkty stanovené nariadením Komisie (ES) č. 136/2004 z 22. januára 2004, ktorým sa ustanovujú postupy pre veterinárne kontroly produktov dovážaných z tretích krajín na hraničných inšpekčných staniciach (4), do systému TRACES predstavuje nesmierne zvýšenie pracovnej záťaže pre hraničné inšpekčné stanice.
(3)
Dovozy do Spoločenstva niektorých produktov živočíšneho pôvodu podliehajúcich osobitným postupom stanoveným v smernici Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (5), musia byť však oznámené prostredníctvom systému TRACES.
(4)
Rozhodnutie Komisie 2004/292/ES z 30. marca 2004 o zavedení systému TRACES a o zmene rozhodnutia 92/486/EHS (6), stanovuje, že členské štáty musia používať systém TRACES od 1. apríla 2004.
(5)
Členské štáty potrebujú časovú lehotu na oboznámenie a vyškolenie tranzitných dopravcov s cieľom ich aktívnej účasti na integrácii údajov do systému TRACES.
(6)
Prepojenie systému TRACES s informačnými systémami pre zdravotné vyhlásenia, existujúcimi v niektorých členských štátoch, vyžaduje hlbšiu experimentálnu fázu.
(7)
Smernica 2004/292/ES by sa preto mala zodpovedajúcim spôsobom zmeniť a doplniť.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
V článku 3 rozhodnutia 2004/292/ES sa odsek 2 nahrádza takto:
„2. Členské štáty zabezpečia, aby boli od 31. decembra 2004 do systému TRACES vkladané nasledovné údaje:
a)
časť I a II zdravotných certifikátov vzťahujúcich sa na obchod, ako aj časť III pri vykonávaní kontroly;
b)
spoločné veterinárne vstupné dokumenty pre všetky zvieratá dovážané do Spoločenstva;
c)
spoločné veterinárne vstupné dokumenty pre všetky zamietnuté zásielky a produkty podliehajúce podľa smernice 97/78/ES nasledovným špecifickým postupom:
i)
postup pre osobitný dohľad uvedený v článku 8 ods. 4;
ii)
postup pre tranzit z tretej krajiny do inej tretej krajiny uvedený v článku 11 ods. 1;
iii)
postup pre transfer do bezcolných pásiem, bezcolných alebo colných skladov uvedený v článku 12 ods. 1;
iv)
postup pre zásobovanie prostriedkov námornej dopravy uvedený v článku 13 ods. 1;
v)
postup pre opätovný dovoz výrobkov, ktoré majú pôvod v Spoločenstve, uvedený v článku 15 ods. 1.
3. Bez toho, aby bol dotknutý odsek 2 písm. c), členské štáty zabezpečia, aby boli od 30. júna 2005 vkladané do systému TRACES všetky spoločné veterinárne vstupné dokumenty pre všetky produkty dovážané do Spoločenstva bez ohľadu na prepustenie tovaru do colného režimu.“
Článok 2
Toto rozhodnutie je určené členským štátom.
V Bruseli 9. februára 2005